Louise Smit - Biografie
Wanneer Louise Smit (née Bekker) aan haar kinderjare in die Paarl dink, is dit 'n oneindige oefening van toonlere op die klavier. Haar pa, 'n kranige klavierspeler, wou van al sy kinders pianiste maak. Louise het gevoel sy wou eerder op die klavier dans. Agt oktawe het haar beperk. Saans was dit storietyd. Haar ma, 'n onderwyseres en bobaasverteller, het die ses kinders aan haar lippe laat hang.
Na gelukkige skooljare aan die Hoër Meisieskool La Rochelle, studeer sy Dramakuns aan die Universiteit van Stellenbosch. Daarna gaan sy na Malawi, Sentraal - Afrika, waar sy hoofsaaklik kinderwerk doen. Sy voer die inheemse volksverhale op en dit lei tot weeklikse radioprogramme in die Chicewa - taal. Terug in Suid - Afrika aanvaar sy 'n pos by die Johannesburgse Stadskouburg se marionette - teater.
Hierna word sy aangestel as regisseur, kinderprogramme van die SAUK - TV. Haar eerste programme, Wielie Walie en Haas Das se Nuuskas, was treffers. Sy skep en maak ook programme in isiXhosa, isiZulu, Sotho, Pedi, SetTswana en Engels.
In 1980 begin sy haar eie TV-ateljee, Kinnor Studios waar haar programme onder Louise Smit Produksies vervaardig is. 20 jaar later verkoop sy dit aan Red Pepper Produksies met haar aftrede van televisie.
Sy kook graag met Mozart se musiek hard in die agtergrond en lees baie. Sy is getroud, woon tans in Duitsland en het 'n dogter. Sy skryf nou voltyds.